Jaguar Cars

Η Jaguar (Τζάγκουαρ, μετάφραση στα ελληνικά : ιαγουάρος) είναι βρετανική αυτοκινητοβιομηχανία κατασκευής πολυτελών αυτοκινήτων, ως μέλος της ενιαίας (από το 2013) εταιρείας Jaguar Land Rover, μιας βρετανικής πολυεθνικής αυτοκινητοβιομηχανίας με έδρα το Ουίτλεϊ στο Κόβεντρι της Αγγλίας. Η Jaguar Cars ήταν πλήρως υπεύθυνη για την παραγωγή των αυτοκινήτων Jaguar μέχρι την συγχώνευση της Jaguar με την Land Rover την 1 Ιανουαρίου 2013, η οποία σχημάτισε την Jaguar Land Rover.

Η Jaguar είναι προμηθευτής αυτοκινήτων της βρετανικής βασιλικής οικογένειας από το 1951. Μετά τη συγχώνευση που έγινε την 1 Ιανουαρίου 2013, η Jaguar Land Rover είναι ο μόνος κατασκευαστής αυτοκινήτων που επιτρέπεται να φοράει και τα τρία βασιλικά οικόσημα, τα «Royal Warrants», δηλαδή «Βασιλικά Εντάλματα».

 Ιστορία 
 Τα πρώτα χρόνια 
Η Jaguar ιδρύθηκε με την επωνυμία Swallow Sidecar Company το 1922, παράγοντας αρχικά τρίκυκλες μοτοσυκλέτες με πλαϊνό τμήμα για τρίτο επιβάτη, πριν ξεκινήσει να αναπτύσσει τμήματα για επιβατικά αυτοκίνητα. Υπό την ιδιοκτησία της S. S. Cars Limited, η Τζάγκουαρ άρχισε να παράγει ολοκληρωμένα αυτοκίνητα σε συνεργασία με την Standard Motor Company και από τον Σεπτέμβριο του 1935 τα νέα μοντέλα της εταιρείας έλαβαν την ονομασία SS Jaguar, από τον ιαγουάρο, για συμβολικούς λόγους, εξαιτίας της ισχύος και της ταχύτητας του είδους.

 Με την ονομασία Jaguar 
Τελικώς, η S. S. Jaguar Cars Limited μετονομάστηκε σε σκέτο Jaguar Cars Limited στις 23 Μαρτίου 1945, επειδή η συντομογραφία SS είχε πυροδοτήσει πολύ ισχυρούς νοητούς συσχετισμούς με τη γερμανική οργάνωση Σούτσσταφφελ ή κοινώς Ες Ες (SS). Η εταιρεία συγχωνεύτηκε με την British Motor Corporation το 1966"Jaguar Group of companies is to merge with The British Motor Corporation Ltd., as the first step towards the setting up of a joint holding company to be called British Motor (Holdings) Limited." Official statement released at press conference at the Great Eastern Hotel, London, 1966. και η νέα, διευρυμένη εταιρεία - όμιλος έγινε τότε γνωστή ως British Motor Holdings (BMH). Το 1968 συγχωνεύτηκε με την Leyland Motor Corporation και ο όμιλος μετονομάστηκε σε British Leyland. Η British Leyland κρατικοποιήθηκε το 1975.

Η Jaguar διαχωρίστηκε από την British Leyland, ιδιωτικοποιήθηκε και εισήχθη στο Χρηματιστήριο του Λονδίνου τον Ιούλιο του 1984. Έγινε μέρος του δείκτη FTSE 100 μέχρι την εξαγορά της από την Ford τον Φεβρουάριο του 1990. Η Jaguar κατασκευάζει επίσης αυτοκίνητα για τις μεταφορές του βρετανού πρωθυπουργού. Η πιο πρόσφατη παράδοση είναι μια XJ που έλαβε χώρα τον Μάιο του 2010. Η εταιρεία έχει και σχετικά βασιλικά εντάλματα, παλαιότερα από την βασίλισσα Ελισάβετ Β΄, καθώς επίσης τόσο παλαιότερα όσο και σήμερα από τον αρχικά πρίγκιπα και από το 2022 βασιλιά Κάρολο Γ΄.

 Εποχή Ford 

Τον Φεβρουάριο του 1990, η Ford απέκτησε την Jaguar Cars και τη διατήρησε υπό την ιδιοκτησία της μέχρι το 2008. Επίσης και η Land Rover εξαγοράστηκε από τη Φορντ το 2000, ενώ και οι δύο εταιρείες εντάχθηκαν, το 1999 και το 2000 αντίστοιχα, στον Όμιλο Premier Automotive Group (PAG), που ιδρύθηκε το 1999 και ήταν ο υπο-όμιλος στον οποίο εντάσσονταν όλες οι πολυτελείς μάρκες αυτοκινήτων της Ford Motor Company (Όμιλος Ford). Ο Όμιλος συνδύαζε τις δραστηριότητες των πέντε ευρωπαϊκών αυτοκινητοβιομηχανιών που είχε στην κατοχή της η Ford.

 Εποχή Tata 
Η Ford πώλησε τις Jaguar και Land Rover ταυτόχρονα στην ινδική Tata Motors τον Μάρτιο του 2008. Ως αποτέλεσμα, το Premier Automotive Group διαλύθηκε. Μετά, η Tata δημιούργησε την «Jaguar Land Rover» ως θυγατρική εταιρεία συμμετοχών. Σε εταιρικό λειτουργικό επίπεδο, την 1 Ιανουαρίου 2013 η Jaguar Cars συγχωνεύθηκε με την Land Rover για να σχηματίσει την Jaguar Land Rover Limited, ως μια ενιαία εταιρεία σχεδιασμού, κατασκευής και πώλησης των οχημάτων των εταιρειών Jaguar και Land Rover. Επίσης, η ενιαία εταιρεία κατέχει τα εμπορικά σήματα των δύο εταιρειών.

Από την εξαγορά της από τη Ford μέχρι σήμερα, η Jaguar και η Land Rover χρησιμοποιούν από κοινού εγκαταστάσεις στο Ουίτλεϊ του Κόβεντρι και το Γκέιντον του Ουόρουικσαϊρ. Τα αυτοκίνητα της Jaguar έχουν συναρμολογηθεί και σε εργοστάσια στο Καστλ Μπρόμουιτς και στο Σόλιχαλ.

 Εποχή ηλεκτροκίνησης 

Στις 15 Φεβρουαρίου 2021, η Jaguar Land Rover ανακοίνωσε ότι από το 2025 η Jaguar θα προσφέρει αποκλειστικά και μόνο ηλεκτρικά αυτοκίνητα. Το I-Pace θα είναι το μοναδικό SUV της Jaguar που θα παραμείνει στην παλέτα της εταιρείας μετά τον πλήρη εξηλεκτρισμό της.

Ταυτόχρονα, ανακοίνωσε ότι, ξεκινώντας από το 2025, η Jaguar θα ανέβει κατηγορία και θα τοποθετηθεί απέναντι από εταιρείες όπως η Bentley, η Rolls-Royce και τα ακριβότερα μοντέλα της Porsche, με το φθηνότερο μοντέλο της να ξεκινάει από τις 100.000 λίρες Αγγλίας ή 117.000 ευρώ.https://europe.autonews.com/automakers/ «Jaguar EVs be priced at Bentley-Porsche levels». Προηγουμένως, οι κυριότεροι ανταγωνιστές της Jaguar ήταν οι Mercedes-Benz, BMW, Audi, Volvo και Lexus, ενώ ειδικότερα στη Βόρεια Αμερική, στη Μέση Ανατολή και στην Κίνα, ήταν επιπρόσθετα και οι Cadillac και Lincoln.

Ωστόσο, αυτή η απόφαση έχει πυροδοτήσει έντονες αντιδράσεις και αρνητικά σχόλια από τον Τύπο και κοινό. Τα σχόλια αυτά επικεντρώθηκαν στο ότι έρχεται σε αντίθεση με την παράδοσή της, καθώς η Jaguar ουδέποτε υπήρξε ανταγωνιστής των Bentley και Rolls-Royce, αλλά απευθυνόταν πάντα σε ένα εύπορο μεν κοινό, πλην όμως με την οικονομική δυνατότητα μόνο για ένα πιο προσιτό τιμολογιακό επίπεδο - αντιθέτως οι εξαιρετικά υψηλές κοινωνικές τάξεις στρέφονται μόνο σε μάρκες με το πλέον κορυφαίο ίματζ, δηλαδή τις Bentley και Rolls-Royce, ενώ το πρεστίζ της Jaguar για τέτοιους αγοραστές δεν θεωρείται επαρκώς υψηλό.

Το 2024, η Jaguar επαναλάνσαρε τη μάρκα της με ένα νέο και εντελώς μινιμαλιστικό λογότυπο, νέο σύνθημα και ένα πρωτότυπο αυτοκίνητο (concept car). Η αποκαλυφθείσα «Jaguar Type 00» στο Miami Art Show ήταν αμφιλεγόμενη, τόσο στις διαδικτυακές αντιδράσεις, όσο και στην ευρύτερη κάλυψη των μέσων ενημέρωσης. Το όνομα Jaguar Type 00 (που λέγεται επίσημα «zero-zero», δηλαδή «μηδέν-μηδέν») αντλεί έμπνευση από την εμβληματική σειρά Jaguar Type του παρελθόντος, ιδιαίτερα τη διάσημη E-Type, καθώς και άλλα premium αυτοκίνητα όπως αυτά της Bentley και της Rolls-Royce. Το πρώτο «μηδέν» αντιπροσωπεύει το ηλεκτρικό σύστημα κίνησης μηδενικών εκπομπών του αυτοκινήτου, ενώ το δεύτερο «μηδέν» υποτίθεται ότι αναφέρεται στην αρχή μιας «εντελώς νέας γενεαλογίας Jaguar». Ενώ είναι μόνο ένα πρωτότυπο αυτοκίνητο, ανακοινώθηκε τότε ότι είναι το πρώτο αυτοκίνητο Jaguar που εμφανίζει το νέο λογότυπο και σήμα και η εταιρεία δήλωσε ότι είναι μια αναπαράσταση της κατεύθυνσης που θα ακολουθήσει η εταιρεία με το μελλοντικό στυλ σχεδιασμού της.

 Παγκόσμιες πωλήσεις 

1988 -    49.494
1992 -    20.000
1998 -    50.220
2008 -    65.000
2012 -    54.000
2013 -    77.000
2014 -    81.570
2015 -    83.986
2016 - 148.730
2017 - 178.601
2018 - 180.198
2019 - 161.601
2020 - 102.494
2021 -    86.270
2022 -    61.661
2023 -    64.241

 Σημειώσεις 

 Παραπομπές 

 Βιβλιογραφία 
 Nick Walker: A-Z of British Coachbuilders, 1919–1960; Bay View Books, Bideford, Devon, UK 1997, ISBN 1-870979-93-1.
 Bernard F. Viart, Xavier de Nombel: Mythos Jaguar. Motorbuch-Verlag, Stuttgart 1992, ISBN 3-613-01490-4.
 Halwart Schrader: Typenkompass Jaguar – Personenwagen seit 1931. Motorbuch-Verlag, Stuttgart 2007, ISBN 978-3-613-02704-6.
 Halwart Schrader: Jaguar. Die komplette Markengeschichte. Motorbuch-Verlag, Stuttgart 2002, ISBN 3-613-02259-1.
 Philip Porter: Jaguar XK. Heel Verlag, Königswinter 2000, ISBN 3-89365-197-7.
 Nigel Thorley, Paul Debois: Jaguar Mark I/Mark II. Heel, Königswinter 2001, ISBN 3-89365-923-4.
 Nigel Thorley: Jaguar E-Type. Heel, Königswinter 2002, ISBN 3-89880-108-X.
 Philip Porter, Tim Andrew: Jaguar E. 2. Auflage. Heel, Königswinter 2002, ISBN 3-89365-255-8.
 Urs Schmid: Jaguar XK 120 – Anatomie eines Kultobjekts. Vulcan Verlag, Solothurn 2003, ISBN 3-9521878-0-1.
 Nigel Thorley: Jaguar XJ Serie I bis III – Das komplette Begleitbuch. Heel, Königswinter 2004, ISBN 3-89880-200-0.
 Matthias Pfannmüller: Jaguar Coupés 1932–2007. 75 Jahre Luxus und Leidenschaft. Wieland-Verlag, Bruckmühl 2005, ISBN 3-938711-00-0.
 Heiner Stertkamp: Jaguar. Die komplette Chronik von 1922 bis heute. 2. Auflage. Heel, Königswinter 2006, ISBN 3-89880-337-6.
 Hans Seper, Martin Pfundner, Hans Peter Lenz: Österreichische Automobilgeschichte. Eurotax, Wien 1999, ISBN 3-905566-01-X.
 Walter Zeichner: Jaguar E-Type & Mark II 1955–1975. (= Schrader-Motor-Chronik). 1. Auflage. Motorbuch Verlag, Stuttgart 2010, ISBN 978-3-613-03143-2.
 Heiner Stertkamp: Lyons’ Jaguar XJ – Ein Vermächtnis in drei Serien. Monsenstein und Vannerdat, Münster 2013, ISBN 978-3-942153-10-2.

 Εξωτερικοί σύνδεσμοι 

 Η επίσημη διεθνής ιστοσελίδα της Jaguar (με επιλογή χώρας)
 Jaguar Daimler Heritage Trust website

Κατηγορία:Βρετανικές αυτοκινητοβιομηχανίες